Oorstromings bedreig suide van Nieu-SeelandVloedwaters Woensdag in Gore, Nieu-Seeland. (Newshub via AP) Honderde mense moes Woensdag hul huise en plase in die suide van Nieu-Seeland weens oorstromings noodgedwonge ontruim. Plaaslike owerhede het die inwoners van die dorpe Gore, Mataura en Wyndham gemaan om hul huise te verlaat namate riviervlakke aanhou styg ná swaar reënval in dié streek. Etlike honderde toeriste is vroeër vandeesweek uit Milford Sound na veiligheid gebring toe hulle as gevolg van oorstromings en modderstortings vasgekeer is. Paaie was in dié stadium nie meer toeganklik vir motors nie en talle van die toeriste is per helikopter verwyder. ŉ Gesin vertel dat hulle ŉ angswekkende nag in ŉ hut op ŉ gewilde staproete moes deurbring en noodgedwonge tafels moes gebruik om op stapelbeddens te klim sodat die vloedwater nie by hulle kon uitkom nie. Vloedwaters Woensdag in Gore, Nieu-Seeland. (Newshub via AP) “Ons was bekommerd dat die hele hut sou begin beweeg omdat dit gekraak en die water teen die mure van die hut gedruk het. Ons het toe laataand gate in die mure van die hut gemaak sodat die water kon deurvloei,” het Tui Grenfell aan die plaaslike uitsaaier Newshub gesê. Die gesin is die volgende oggend per helikopter na veiligheid geneem. Owerhede het intussen ’n noodtoestand in die suidelike deel van Nieu-Seeland se Suideiland verklaar. Nog reën word in die komende dae vir dié streek voorspel hoewel dit na verwagting nie swaar buie sal wees wat oorstromings sal veroorsaak nie.